
LIETUVOS RESPUBLIKOS SEIMO
KRIMINALINĖS ŽVALGYBOS PARLAMENTINĖS KONTROLĖS KOMISIJOS
2013 M. PAVASARIO SESIJOS VEIKLOS ATASKAITA
(2013 m. kovo 10 d. – 2013 m. birželio 30 d.)

Lietuvos Respublikos Seimo Kriminalinės žvalgybos parlamentinės kontrolės komisiją 2013 m. pavasario (II) sesijoje sudarė: Komisijos pirmininkas Darius Petrošius, pirmininko pavaduotoja Zita Žvikienė, nariai Dainius Kreivys, Dalia Kuodytė, Michal Mackevič, Arvydas Mockus, Remigijus Žemaitaitis.
Seimo pavasario sesijos metu įvyko 7 uždari Seimo Kriminalinės žvalgybos parlamentinės kontrolės komisijos (toliau – Komisija) posėdžiai.
Komisija 2013 m. kovo 13 d. uždaro posėdžio metu su Generalinės prokuratūros atstovais aptarė susistemintą informaciją už ataskaitinius 2012 m.: operatyvinės veiklos subjektų duomenis apie operatyvinės veiklos tyrimo rezultatus, sankcionuojamų operatyvinių veiksmų skaičių, operatyvinės veiklos subjektų bei Generalinės prokuratūros gautų skundų skaičių dėl operatyvinių veiksmų, viešus duomenis apie asmenų, prieš kuriuos buvo sankcionuoti operatyviniai veiksmai, pagal galiojusį Lietuvos Respublikos operatyvinės veiklos įstatymą per ataskaitinį 2012 metų laikotarpį, skaičių.
2013 m. kovo 27 d. uždaro posėdžio metu Komisija išklausė Policijos departamento prie Vidaus reikalų ministerijos informaciją apie organizuotą nusikalstamumą Lietuvoje, kriminalinės žvalgybos galimybes kovojant su organizuoto nusikalstamumo grupuotėmis ir kt.
Komisija 2013 m. balandžio 17 d. uždaro posėdžio metu su Specialiųjų tyrimų tarnybos atstovais diskutavo apie kriminalinę žvalgybą Specialiųjų tyrimų tarnyboje: kaip Specialiųjų tyrimų tarnyboje vertinamas kriminalinės žvalgybos efektyvumas, kiek kartų 2012 metais buvo taikyta Lietuvos Respublikos operatyvinės veiklos įstatymo 17 straipsnio 3 dalis, t. y. kiek kartų įslaptinta operatyvinė informacija apie asmens padarytą korupcinio pobūdžio nusikalstamos veikos požymių turinčią veiką, Jūsų institucijos vadovo sprendimu buvo išslaptinta ir panaudojama tiriant drausminius ir (ar) tarnybinius nusižengimus, apie kriminalinės žvalgybos (iki 2013 m. sausio 1 d. – operatyvinės veiklos) metu gautos informacijos panaudojimo baudžiamajame procese problematiką.
Komisija 2013 m. gegužės 8 d. uždaro posėdžio metu su Kalėjimų departamento prie Teisingumo ministerijos, Teisingumo ministerijos, Specialiųjų tyrimų tarnybos, Policijos departamento prie Vidaus reikalų ministerijos atstovais diskutavo dėl galimybės išplėsti kriminalinės žvalgybos subjektų ratą ir suteikti teisę kriminalinę žvalgybą vykdyti Kalėjimų departamento prie Teisingumo ministerijos įgaliotiems kriminalinės žvalgybos padaliniams.
	Komisija 2013 m. gegužės 29 d. uždaro posėdžio metu su Valstybės sienos apsaugos tarnybos prie Vidaus reikalų ministerijos atstovais diskutavo apie kriminalinę žvalgybą Valstybės sienos apsaugos tarnyboje prie Vidaus reikalų ministerijos (toliau – VSAT prie VRM): apie kriminogeninę situaciją Lietuvos pasienyje, apie kriminalinės žvalgybos vykdymo specifiškumą VSAT prie VRM, apie VSAT prie VRM ir Muitinės kriminalinės tarnybos bendradarbiavimą, vykdant kriminalinę žvalgybą, apie problemas VSAT prie VRM kriminalinę žvalgybą vykdančiuose padaliniuose, vykdant kriminalinę žvalgybą.
	2013 m. birželio 12 d. uždaro posėdžio metu Komisija išklausė piliečio Tomo Biknevičiaus, jo advokato Edgaro Dereškevičiaus ir Specialiųjų tyrimų tarnybos argumentus dėl 2013 m. birželio 1 d. dienraščio „Lietuvos rytas“ publikacijoje „STT rengė provokaciją prieš A. Butkevičių“ pateiktos informacijos bei piliečio Tomo Biknevičiaus pateiktų garso įrašų epizodus. Komisija 2013 m. birželio 19 d. uždaro posėdžio metu bendru sutarimu nusprendė pritarti Komisijos sprendimo projektui „Dėl galimai neteisėtų Specialiųjų tyrimų tarnybos pareigūnų veiksmų“, kuriuo nusprendė, kad, išklausius piliečio Tomo Biknevičiaus, jo advokato Edgaro Dereškevičiaus ir Specialiųjų tyrimų tarnybos argumentus dėl 2013 m. birželio 1 d. dienraščio „Lietuvos rytas“ publikacijoje „STT rengė provokaciją prieš A. Butkevičių“ pateiktos informacijos bei piliečio Tomo Biknevičiaus pateiktus garso įrašus, nėra pakankamai duomenų Operatyvinės veiklos įstatymo (dabar Kriminalinės žvalgybos įstatymo) pažeidimo konstatavimui.

Pareiškimų ir raštų nagrinėjimas

Seimo pavasario sesijos metu (2013 m. kovo 10 d. – 2013 m. birželio 30 d.) Komisija:
· gavo pareiškimų, raštų ir kitų dokumentų – 17;
· parengė atsakymų ir raštų – 31.

Parengti teisės aktų projektai

[bookmark: _GoBack]Seimo pavasario sesijoje (2013 m. balandžio 11 d.) buvo priimtas Operatyvinės veiklos parlamentinės komisijos (dabar Kriminalinės žvalgybos parlamentinės kontrolės komisijos) parengtas Seimo statutas „Dėl Lietuvos Respublikos Seimo statuto 25 ir 801 straipsnių pakeitimo“ (Nr. XII-229), kuriuo Lietuvos Respublikos Seimo Operatyvinės veiklos parlamentinės kontrolės komisijos pavadinimas pakeistas į Lietuvos Respublikos Seimo Kriminalinės žvalgybos parlamentinės kontrolės komisiją bei Seimo nutarimas „Dėl Lietuvos Respublikos Seimo Kriminalinės žvalgybos parlamentinės kontrolės komisijos nuostatų patvirtinimo“ (Nr. XII-228), kuriuo buvo patvirtinti Lietuvos Respublikos Seimo Kriminalinės žvalgybos parlamentinės kontrolės komisijos nuostatai. 



Komisijos pirmininkas                                                                Darius Petrošius

